钦定古今图书集成/明伦汇编/氏族典/第045卷 > 《国语》 > 《晋语》
## 钦定古今图书集成/明伦汇编/氏族典/第045卷 > 《国语》 > 《晋语》

秦伯召公子于楚。楚子厚币以送公子于秦。秦伯归
女五人，怀嬴与焉。公子使奉匜沃盥，既而挥之。嬴怨
曰：“秦、晋匹也，何以卑我？”公子惧，降服囚命。秦伯见公
子曰：“寡人之适此，为才子圉之辱，备嫔嫱焉，欲以成
婚，而惧离其恶名。非此则无故不敢以礼致之，欢之
故也。公子有辱，寡人之罪，唯命是听。”公子欲辞，司空
季子曰：“同姓为兄弟，黄帝之子二十五人，其同姓者
二人而已，唯青阳与夷鼓皆为己姓。青阳，方雷氏之
甥也；夷鼓，彤鱼氏之甥也。其同生而异姓者四母之
子别为十二姓。凡黄帝之子二十五宗，其得姓者十
四人，为十二姓，姬、酉、祁、己、滕、葴、任、荀、僖、姞、儇、依是也。
唯青阳与苍林氏同于黄帝，故皆为”姬姓，同德之难
也如是。昔少典娶于有蟜氏，生黄帝、炎帝。黄帝以姬
水成，炎帝以姜水成，成而异德，故黄帝为姬，炎帝为
姜，二帝用师以相济也，异德之故也。